### NN 33/2016 (15.4.2016.), Odluka o izmjeni Odluke o postupcima namire za sporedne sustave

HRVATSKA NARODNA BANKA

948

Na temelju članka 120. stavka 1. Zakona o platnom prometu (»Narodne novine«, br. 133/2009. i 136/2012.) i članka 42. stavka 3. točke 13. Zakona o Hrvatskoj narodnoj banci (»Narodne novine«, br. 75/2008. i 54/2013.) Savjet Hrvatske narodne banke donosi

ODLUKU

O IZMJENI ODLUKE O POSTUPCIMA NAMIRE ZA SPOREDNE SUSTAVE

Članak 1.

U Odluci o postupcima namire za sporedne sustave (»Narodne novine«, br. 136/2015.) u članku 19. stavak 1. mijenja se i glasi:

»(1) Na sporedni sustav koji upotrebljava ASI ili sučelje za sudionike, neovisno o broju računa koje ima kod ASCB-a i/ili SCB-a, primjenjuje se popis naknada koji se sastoji od sljedećih elemenata:

(a) fiksna mjesečna naknada od 1000 EUR naplaćuje se svakom sporednom sustavu (fiksna naknada I)

(b) druga mjesečna fiksna naknada između 417 EUR i 8334 EUR razmjerno dolje navedenoj bruto vrijednosti transakcija gotovinske namire sporednog sustava u eurima (fiksna naknada II):

|  |  |  |  |  |
| --- | --- | --- | --- | --- |
| Raspon | Od (milijuna EUR / dan) | Do (milijuna EUR / dan) | Godišnja naknada | Mjesečna naknada |
| 1 | 0 | manje od 1000 | EUR 5000 | EUR 417 |
| 2 | 1000 | manje od 2500 | EUR 10 000 | EUR 833 |
| 3 | 2500 | manje od 5000 | EUR 20 000 | EUR 1667 |
| 4 | 5000 | manje od 10 000 | EUR 30 000 | EUR 2500 |
| 5 | 10 000 | manje od 50 000 | EUR 40 000 | EUR 3333 |
| 6 | 50 000 | manje od 500 000 | EUR 50 000 | EUR 4167 |
| 7 | više od 500 000 | – | EUR 100 000 | EUR 8334 |

Bruto vrijednost transakcija gotovinske namire sporednog sustava u eurima izračunava ASCB jednom godišnje na osnovi bruto vrijednosti tijekom prethodne godine te se izračunata bruto vrijednost primjenjuje za izračun naknade od 1. siječnja svake kalendarske godine. U bruto vrijednost ne uključuju se transakcije namirene na namjenskim novčanim računima.

(c) Transakcijska naknada izračunata je na istoj osnovi kao popis naknada koji je utvrđen za imatelje PM računa u sustavu TARGET2-HR u Dodatku VI. (Popis naknada i izdavanje računa) Odluci o uvjetima za otvaranje i funkcioniranje PM računa u sustavu TARGET2-HR. Sporedni sustav može izabrati jednu od dvije mogućnosti: ili platiti jednu naknadu u iznosu od 0,80 EUR po instrukciji za plaćanje (opcija A) ili platiti naknadu izračunatu na degresivnoj osnovi (opcija B), pridržavajući se sljedećih izmjena:

i. za opciju B, granice raspona koje se odnose na opseg instrukcija za plaćanje dijele se s dva i

ii. mjesečna fiksna naknada od 150 EUR (prema opciji A) ili 1875 EUR (prema opciji B) naplaćuje se uz fiksnu naknadu I i fiksnu naknadu II.

(d) Osim naknada iz točaka od (a) do (c), za sporedni sustav koji upotrebljava ASI ili sučelje za sudionike primjenjuju se i sljedeće naknade:

i. ako se sporedni sustav koristi uslugama dodane vrijednosti sustava TARGET2, mjesečna naknada za korištenje usluga dodane vrijednosti iznosi 50 EUR za one sustave koji su odabrali opciju A iz točke (c) ovog stavka i 625 EUR za one koji su odabrali opciju B iz točke (c) ovog stavka. Ova naknada naplaćuje se za svaki račun koji ima sporedni sustav koji se koristi uslugama

ii. ako sporedni sustav ima glavni PM račun povezan s jednim namjenskim novčanim računom ili s više njih, mjesečna naknada iznosi 250 EUR za svaki povezani DCA i

iii. sporednom sustavu kao imatelju glavnog PM računa naplaćuju se sljedeće naknade za usluge T2S povezane s namjenskim novčanim računima. Ove stavke fakturiraju se odvojeno:

|  |  |  |
| --- | --- | --- |
| Tarifne stavke | Cijena | Obrazloženje |
| Usluge namire |  |  |
| nalozi za prijenos likvidnosti s DCA-a na DCA | 9 eurocenta | po prijenosu |
| promjene unutar salda (tj. blokada, deblokada, rezervacija likvidnosti itd.) | 6 eurocenta | po transakciji |
| Informacijske usluge |  |  |
| A2A izvješća | 0,4 eurocenta | po poslovnoj stavci u svakom izrađenom A2A izvješću |
| A2A upiti | 0,7 eurocenta | po poslovnoj stavci u svakom izrađenom A2A upitu |
| U2A upiti | 10 eurocenta | po izvršenoj funkciji pretraživanja |
| U2A preuzeti upiti | 0,7 eurocenta | po poslovnoj stavci u svakom izrađenom i preuzetom U2A upitu |
| poruke povezane u datoteku | 0,4 eurocenta | po poruci u datoteci |
| prijenosi | 1,2 eurocenta | po prijenosu |

Članak 2.

Ova Odluka objavljuje se u »Narodnim novinama« i stupa na snagu 15. travnja 2016.

O. br. 815/2016.

Zagreb, 13. travnja 2016.

Predsjednik Savjeta

Hrvatske narodne banke

guverner

Hrvatske narodne banke

prof. dr. sc. Boris Vujčić, v. r.

33 15.04.2016 Odluka o izmjeni Odluke o postupcima namire za sporedne sustave